ET Euroopa Liidu Teataja C 72/27

Komisjoni teatis – Suunised kvootide vähendamiseks määruse (EÜ) nr 1224/2009 artikli 105 lõigete 1, 2 ja 5 kohaselt

2012/C 72/07

Vastavalt määruse (EÜ) nr 1224/2009 artikli 105 lõikele 1 teeb komisjon mahaarvamised liikmesriigi tulevastest kvootidest, kui ta on teinud kindlaks, et liikmesriik on ületanud talle eraldatud kvoote.

Vastavalt kõnealuse määruse artikli 105 lõikele 2 tehakse mahaarvamised selle liikmesriigi aastasest kvoodist järgmisel aastal või järgnevatel aastatel, kui liikmesriik on püüdnud rohkem, kui talle oli antud aastaks kvooti eraldatud.

Kui artikli 105 lõigete 1 ja 2 kohast mahaarvamist ei saa ülepüütud kvoodi suhtes kohaldada, sest seda kvooti asjaomasel liikmesriigil ei ole või ei ole piisavalt, võidakse vastavalt artikli 105 lõikele 5 pärast liikmesriigiga konsulteerimist teha järgmisel aastal või järgnevatel aastatel mahaarvamised muudest kõnealuse liikmesriigi kasutatavatest samas geograafilises piirkonnas või sama kaubandusliku väärtusega kalavarude või varude rühmaga seotud kvootidest.

Kõnealuste sätete läbipaistvaks ja järjekindlaks rakendamiseks kooskõlas võrdse kohtlemise põhimõttega soovib komisjon avaldada põhimõtted, mille alusel ta kvoote vähendab.

Määruse (EÜ) nr 1224/2009 artikli 105 lõigete 1, 2 ja 5 kohaldamisel juhindub komisjon järgmistest põhimõtetest.

1. Kogu mahaarvamine (edaspidi „hüvitamine”), kaasa arvatud kohaldatavatest kordajatest tulenevad kogused, tuleb teha ülepüügile järgneval aastal.

2. Kui hüvitamisele kuuluv kvoot on suurem kui kasutada olev kvoot, arvatakse ülepüügile järgneval aastal maha kogu kasutada olev kvoot. Ülejäänud osa arvatakse maha järgmise aasta või vajaduse korral järgmiste aastate kvoodist, kuni kogu ülepüütud kogus (kaasa arvatud kohaldatavatest kordajatest tulenevad kogused) on hüvitatud.

3. Erandina eespool esitatud punktist 2 võib erandkorras olla võimalik aeglasem hüvitamine (nimelt 50/50 määr kahe aasta jooksul või hüvitamine protsendina hüvitamisele kuuluvast kogusest, jaotatud rohkem kui kahe aasta peale), kui on täidetud üks järgmistest tingimustest: a) kui asjaomast kalavaru majandatakse asjakohaste teaduslike nõuannete kohaselt säästlikult või b) kui asjaomast liiki püütakse mitme liigiga püügipiirkondades ning kvootide märkimisväärne vähendamine tooks mitme liigi koospüügi puhul kaasa asjaomaste liikide või seotud liikide liigse tagasiheite või c) kui konkreetsete rahvusvaheliste eeskirjadega (näiteks piirkondlike kalandusorganisatsioonide eeskirjad), mis seonduvad asjaomase kalavaru ülepüügi hüvitamisega, on ette nähtud aeglasem hüvitamine kahe või enama aasta jooksul.

4. Kui ülepüütud kalavaru kvooti ei ole võimalik hüvitada ülepüügile järgneval aastal, sest asjaomasel liikmesriigil ei ole vastavat kvooti, siis tehakse mahaarvamine muudest liikmesriigi kasutatavatest sama geograafilise piirkonna või sama kaubandusliku väärtusega kalavarude kvootidest, nagu on sätestatud kontrollimääruses. Sellised kalavarud määratakse kindlaks järgmiste kriteeriumide alusel: a) mahaarvamised tehakse vastavalt artikli 105 lõikele 5 neist kalavarudest, mida kasutatakse samas geograafilises piirkonnas ja mida püüab eelistatavalt sama laevastik, kes püüdis rohkem, kui oli kvoodiga ette nähtud; b) kui punktis a esitatud kriteeriumile vastavaid kalavarusid on rohkem kui üks, tehakse mahaarvamised eelistatavalt nende kalavarude kvoodist, mille kaitsestaatus on asjakohaste teaduslike nõuannete kohaselt kõige halvem.